**23.02.2024**

**RAPORTUL PRIVIND ACTIVITATEA DESFĂȘURATĂ DE CĂTRE INSPECTORATUL TERITORIAL DE MUNCĂ TIMIȘ ÎN PERIOADA 03.01.-31.12.2023**

**Inspectoratul Teritorial de Munca Timiș** I.T.M. Timiș este o instituţie cu personalitate juridică aflată în subordinea Inspecţiei Muncii, organ de specialitate al administraţiei publice centrale, aflat în subordinea Ministerului Muncii şi Solidarității Sociale, prin care se exercită atribuţiile de autoritate de stat în domeniul relaţiilor de muncă şi al securităţii şi sănătăţii în muncă**.**

Instituţia are rolul de a coordona şi exercita activitatea de control în domeniul relaţiilor de muncă, securităţii şi sănătăţii în muncă, precum şi al supravegherii pieţei produselor din domeniul de competenţă.

Atribuţiile instituţiei, stabilite în baza Legii nr. 108/1999 pentru înfiinţarea şi organizarea Inspecţiei Muncii, republicată, se referă atât la furnizarea de informaţii angajatorilor şi salariaţilor cu privire la mijloacele de aplicare a prevederilor legale în domeniile de competenţă a Inspecţiei Muncii, cât si la controlul aplicării acestor cerinţe legale.

ITM Timiș exercită controlul aplicării unitare a dispoziţiilor legale în domeniile sale de competenţă în unităţile din sectorul public, mixt, privat, la autorităţile administraţiei publice centrale şi locale, la persoanele fizice şi juridice şi la organismele neguvernamentale, precum şi la alte categorii de angajatori.

**Atribuțiile principale ale Inspectoratului Teritorial de Muncă:**

**A. în domeniul relațiilor de muncă:**

a) controlează aplicarea reglementărilor legale, generale și speciale, cu privire la încheierea, executarea, modificarea, suspendarea și încetarea contractelor individuale de muncă;

b) controlează stabilirea și acordarea drepturilor cuvenite salariatilor ce decurg din lege, din contractul colectiv de muncă aplicabil și din contractele individuale de muncă;

c) controlează aplicarea măsurilor de respectare a egalității de șanse și de tratament între femei și bărbați;

d) asigură evidența muncii prestate în baza contractelor individuale de muncă, prin registrul general de evidență al salariaților, precum și evidența zilierilor și a beneficiarilor prestațiilor acestora;

e) controlează folosirea forței de muncă, în scopul identificării cazurilor de muncă nedeclarată;

g) asigură înregistrarea contractelor colective de muncă la nivel de unități și verifică prevederile acestora și conciliază conflictele de muncă declanșate la nivelul unităților;

**B. în domeniul securității și sănătății în muncă și al supravegherii pieței:**

a) controlează, coordonează și îndrumă metodologic aplicarea prevederilor referitoare la securitatea și sănătatea în muncă;

b) cercetează evenimentele conform competențelor, avizează cercetarea, stabilește sau confirmă caracterul accidentelor, colaborează cu instițuțiile implicate în ceea ce privește evidența și raportarea accidentelor de muncă și bolilor profesionale;

c) controlează activitatea de instruire, informare și consultare a salariaților și furnizează informații în vederea îmbunătățirii acesteia;

d) autorizează din punctul de vedere al securitătii și sănătății în muncă funcționarea persoanelor fizice și juridice și retrage sau poate propune retragerea autorizării, în condițiile legii;

f) eliberează avize și autorizații conform competențelor stabilite prin actele normative aplicabile;

g) dispune sistarea activitatii sau oprirea din functiune a echipamentelor de munca, in cazul in care se constata o stare de pericol grav si iminent de accidentare sau de imbolnavire profesionala, si sesizeaza, dupa caz, organele de urmarire penala;

h) dispune angajatorului efectuarea de masuratori, determinari si expertize pentru prevenirea unor evenimente sau pentru stabilirea cauzelor evenimentelor produse, precum si verificarea, prin organisme abilitate, a incadrarii nivelului noxelor profesionale in limite admisibile la locurile de munca, cheltuielile fiind suportate de catre angajator;

i) controleaza respectarea prevederilor legale referitoare la introducerea pe piata a produselor pentru care desfasoara actiuni de supraveghere a pietei, conform competentelor;

j) restrictioneaza, prin masurile legale stabilite de legislatia in vigoare, comercializarea produselor neconforme si dispune masuri de eliminare a neconformitatilor constatate;

Toate acțiunile întreprinse de **INSPECTORATUL TERITORIAL DE MUNCĂ TIMIȘ** în **anul 2023** au avut ca **SCOP PRINCIPAL** realizarea obiectivelor din domeniile de competenţă, din **STRATEGIA NAȚIONALĂ** **a INSPECȚIEI MUNCII BUCUREȘTI și a PLANULUI DE ACȚIUNI propus de INSTITUȚIA PREFECTULUI – JUDEȚUL TIMIȘ în anul 2023 pentru realizarea în județul TIMIȘ a obiectivelor cuprinse în PROGRAMUL de GUVERNARE 2021- 2024. Acestea au vizat :**

* **DEPISTAREA PERSOANELOR CARE LUCREAZĂ FĂRĂ FORME LEGALE DE ANGAJARE( MUNCA LA NEGRU ), MUNCA NEDECLARATĂ ȘI MUNCA SUBDECLARATĂ;**
* **REDUCEREA RISCURILOR DE ACCIDENTARE CU URMĂRI GRAVE: ACCIDENTE DE MUNCĂ MORTALE, CU INVALIDITATE ȘI BOLILE PROFESIONALE.**

**INPECTORATUL TERITORIAL DE MUNCĂ TIMIȘ** este al doilea inspectorat ca mărime și importanță pe piața din România, după ITM București.

I.T.M. TIMIȘ monitorizează, analizează şi controlează activitatea a peste 300.000 de angajaţi şi a celor peste 35.000 de angajatori care îşi desfăşoară activitatea pe piaţa muncii din judeţul Timiş.

Prin activitatea desfășurată, ITM TIMIȘ urmărește conștientizarea angajatorilor și a angajaților de a respecta întocmai legislația muncii și normele de securitate și sănătate în muncă prin folosirea echipamentelor individuale de protecție pentru evitarea producerii accidentelor de muncă.

I.T.M. Timiș este permanent preocupat să vină în întâmpinarea cerințelor angajatorilor și angajaților oferindu-le informațiile necesare în cadrul programului de audiențe și a numerelor de telefon puse la dispoziția acestora de către cei doi inspectori de muncă care asigură serviciul de permanță și care răspund apelurilor telefonice venite din partea angajatorilor și angajaților.

În **decursul anului 2023 INSPECTORATUL TERITORIAL DE MUNCĂ TIMIȘ** prin inspectorii de muncă au efectuat un număr de :

* **4926 controale în toate domeniile de activitate ale pieței muncii.**

 O parte dintre aceste controale au fost efectuate în colaborare cu lucrători din cadrul :

* INSPECTORATULUI DE POLIŢIE AL JUDEŢULUI TIMIŞ,
* INSPECTORATULUI DE JANDARMI AL JUDEŢULUI TIMIŞ,
* INSPECTORATULUI PENTRU SITUAȚII DE URGENȚĂ TIMIȘ,
* GRUPĂRII DE JANDARMI MOBILĂ TIMIȘOARA,
* POLIȚIEI LOCALE TIMIȘOARA şi
* COMISARIATULUI REGIONAL PENTRU PROTECȚIA CONSUMATORILOR TIMIŞ,

Ca urmare a controalelor efectuate în toate domeniile de activitate au fost aplicate un număr de **4029 sancțiuni,**  dintre care:

* **3.467 avertismente**
* **562 amenz**i în valoare de **11.717.300 lei.**

Au fost identificate **1152 persoane** dintre care :

* **1137 persoane** care prestau **muncă fără forme legale de angajare** și
* **15 persoane** care prestau **muncă nedeclarată și subdeclarată**.

În perioada analizată s-au derulat mai multe **CAMPANII NAȚIONALE** inițiate de către **MINISTERUL MUNCII ȘI SOLIDARITĂȚII SOCIALE** coordonate de către **INSPECȚIA MUNCII din BUCUREȘTI** și în cadrul cărora inspectoratele teritoriale de muncă au întreprins acțiuni de control în vederea reducerii incidenței muncii nedeclarate și subdeclarate.

**INSPECTORATUL TERITORIAL DE MUNCA TIMIȘ** are ca obiectiv principal menținerea și creșterea nivelului de încredere în rândul angajatorilor și angajaților, prin soluționarea cu celeritate a petițiilor formulate de către aceștia, iar în cursul anului 2023, la ITM TIMIȘ s-au înregistrat

* + **1.477 de sesizări** dintre care :
		- **1230** petiții soluționate prin răspuns
		- **206** petiții redirecționate altor instituții pentru soluționare
		- **41** petiții clasate.

 Prin petițiile adresate instituției noastre au fost semnalate :

* neplata salariilor restante ;
* neplata muncii suplimentare ;
* nerespectarea clauzelor contractului colectiv de muncă ;
* munca în timp de repaus săptămânal ;
* neplata concediului de odihnă și al concediului medical ;
* discriminare sau hărțuire ;
* lipsa instructajului de securitate și sănătate în muncă ;
* neprimirea echipamentului individual de protecţie .

În anul 2023, **ITM TIMIȘ** a organizat și participat la seminarii de informare și conștientizare a angajatorilor și angajaților din județul Timiș.

* În luna februrie 2023, ITM TIMIȘ a participat la seminarul legislativ organizat la sediul Camerei de Comerț, Industrie și Agricultură Timiș în cadrul căruia s-au dezbatut și clarificat ultimele noutăți legislative din domeniul relațiilor de muncă, a securității și sănătății în muncă precum și a **versiunii 6.0.8**. a aplicației **REVISAL.**
* În luna noiembrie 2023, ITM TIMIȘ a inițiat și găzduit la sediul instituției o nouă întâlnire cu angajatorii și angajații din județul Timiș interesați de ultimele modificări legislative survenite în cursul lunii octombrie a anului trecut, un bun prilej de dialog pentru clarificarea situațiilor legislative nou apărute în România.

De asemenea, ITM TIMIȘ a organizat și acțiuni de informare și conștientizare a cetățenilor români aflați în căutarea unui loc de muncă în străinătate, cu privire la riscurile la care se pot expune prin necunoașterea prevederilor legale din țările UE și NON-UE, precum și acțiuni de informare și conștientizare a cetățenilor străini aflați pe teritoriul României, cu privire la condițiile de angajare și la drepturile pe care le au ca lucrători în România.

Aceste acțiuni s-au publicat atât pe site-ul instituției: www.itmtimiș.ro cât și pe pagina de facebook a ITM TIMIȘ.

ITM TIMIȘ a fost cooptat în două mari acțiuni de control în domeniul transporturilor de mărfuri organizate de Autoritatea Europeană a Muncii (ELA), în Franța și Slovacia.

În cursul anului **2023,** la ITM TIMIȘ au fost comunicate un număr de **688 de evenimente:**

* **36** accidente mortale, dintre care 16 cu moarte patologică
* **279** dosare de cercetare soldate cu incapacitate temporară de muncă;
* **40** de dosare au fost înregistrate de către alte județe ca accidente de muncă cu incapacitate temporară de muncă;
* **164** dosare de cercetare au fost încadrate ca accidente ușoare;
* **169** dosare de cercetare au fost încadrate ca accidente în afara muncii.

În perioada analizată, respectiv **03.01.2023-31.12.2023, Compartimentul de Contracte Colective de Muncă și Relații de Muncă** al **I.T.M. Timiș**, a eliberat :

* + **1155** adeverințe de vechime;
	+ **335** carnete de muncă eliberate;
	+ **3655** adeverințe extras revisal;
	+ **2** adeverinte eliberate în vederea obținerii Formularului A1;
	+ **43.845** rapoarte eliberate cu informații extrase din baza de date gestionată de Inspecția Muncii**;**
	+ **3702** Registre electronice ale salariaților preluate la sediul ITM TIMIȘ;
	+ **4040** de parole eliberate pentru transmiterea on line a Registrului General de Evidență al Salariaților în format electronic;
	+ **1664 răspunsuri** la adresele primite la I.T.M. Timiș de la Primăriile din județul Timiș, Birouri de Executori Judecătorești, Parchete, Tribunalul Timiș, Judecătoria Timișoara, Curtea de Apel Timiș, Poliția Județului Timiș și Cabinete de Avocatură.

În ceea ce privește activitatea desfășurată în cadrul **Compartimentului Legislație, Contencios Administrativ**, **în anul 2022** dintr-un total de 63 de procese aflate pe rolul instanțelor, unele fiind pe rol și în cursul anului 2023:

* **35** au fost finalizate
* **29** au fost câștigate
* **3** pierdute
* **3 procese** in care sancțiunea cu amendă s-a transformat în sacțiune cu avertisment

**În anul 2023,** dintr-un total de **121** de procese aflate pe rolul instanțelor:

* **6** procese au fost finalizate
* **4** procese castigate
* **2** procese în care sancțiunea cu amendă s-a transformat în sacțiune cu avertisment

Restul proceselor, **155**, inclusiv cele formate în cursul anului 2024, sunt pe rol într-una din fazele procesuale ale fondului, apelului și/sau recursului.

 Și în anul 2024, obiectivele ITM TIMIȘ vor fi aceleași: acțiuni de conștientizare a angajatorilor privind obligațiile ce le revin conform legislației muncii în vigoare, precum și a verificării modului de respectare a dispozițiilor legale referitoare la relațiile de muncă și securitate și sănătate în muncă, protecția salariaților care lucrează în condiții deosebite și supravegherea pieței.

**CU MULTĂ CONSIDERAȚIE,**

**INSPECTOR ŞEF**

**JR. ILEANA MOGOȘANU**